**Az egyéni vállalkozói tevékenység szünetelése és az iparűzési-adóalanyiság szabályainak 2024. évtől történő változásáról:**

 A helyi adókról szóló 1990. évi C. törvény (továbbiakban: Htv.) 35. § (2) bekezdése alapján - ez évtől **- az adó alanya a vállalkozó, azzal, hogy az egyéni vállalkozót az egyéni vállalkozói tevékenység szünetelése időszakában is vállalkozónak kell tekinteni, feltéve, ha a szünetelés időszaka az adóéven belül egybefüggően nem éri el a 181 napot.**

A fentiek következtében 2024. január 1-től a szünetelő egyéni vállalkozóknál azt kell vizsgálni, hogy hány napig szünetelnek egyfolytában az adóéven belül. Az egyéni vállalkozói tevékenységet többször is lehet szüneteltetni egy adóéven belül, azonban a 181 nap számításánál csak a megszakítás nélküli, azaz az egybefüggő időtartam a mérvadó. Emellett a szünetelés átnyúlhat következő adóévre is, de csak az adóéven belüli napok vehetők figyelembe.

Amennyiben az egyéni vállalkozói tevékenység szünetelése adóéven belül, egybefüggően 181 napnál rövidebb ideig tart, akkor az nem eredményezi az adóalanyiság és ennélfogva az adókötelezettség megszűnését. Ilyen esetben **nem kell külön záró bevallást adni, a bevallást a teljes adóévről az adóévet követő év ötödik hónap utolsó napjáig kell benyújtani és értelemszerűen a teljes időszakra jutó helyi iparűzési adót meg kell fizetni.**

Azonban, ha az egyéni vállalkozói tevékenység szünetelésének időszaka 2024.01.01-től a naptári évben egybefüggően eléri a 181 naptári napot, akkor az egyéni vállalkozó adóalanyisága a 181. napon megszűnik. Ennek következtében **adózót záró bevallási kötelezettség terheli, melyet következő év május 31-ig kell teljesítenie. A záró bevallás időszaka ebben az esetben az adóév első napjától a szüneteltetés 180. napjáig terjedő időszak. Az iparűzési adó fizetési kötelezettség a 180 napra fennáll, az csak a 181. naptól szűnik meg.**

Az adózó a **szüneteltetett (min. 181 nap) tevékenység folytatását követően tevékenységét jogelőd nélkül kezdő vállalkozónak fog minősülni,** aki az első adóévére az adózási mód (sávos, kiva) tekintetében élhet a választási lehetőséggel, amit az erről az adóévről szóló az adóévet követő év ötödik hónap utolsó napjáig benyújtandó adóbevallásában jelenthet majd be.